SET ปิดพุ่ง 22 จุด คลายกังวล “โอไมครอน” แนะจับตาผลประชุม “โอเปกพลัส” 2 ธ.ค.นี้
SET ปิดพุ่ง 22 จุด รับแรงซื้อกลับ “หุ้นเปิดเมือง” หลังทรุดแรงในช่วง 3 วันที่ผ่านมา คลายกังวล "โอไมครอน" แนะจับตาประชุมกลุ่มโอเปกพลัสในวันที่ 2 ธ.ค.นี้ ส่วนพรุ่งนี้ตลาดฯมีลุ้นรีบาวด์หลังคลายกังวลโอไมครอน พร้อมให้แนวรับ 1,580 แนวต้าน 1,600 จุด
1 ธ.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้ก็ปรับตัวขึ้นกว่า 1% เหมือนกับดาวโจนส์ฟิวเจอร์สที่บวกได้กว่า 200 จุด
ทั้งนี้ตลาดบ้านเรารับ Sentiment จากต่างประเทศหลังจากที่ได้ตอบรับเรื่องไวรัสโควิดสายพันธุ์โอไมครอนไปแล้วในระดับหนึ่ง หลังตลาดฯปรับตัวลงไปมากแล้ว ดังนั้นจึงเกิดเทคนิคเคิลรีบาวด์ขึ้นบ้าง จากแรงหนุนหุ้นในกลุ่มเปิดเมืองที่ดีดตัวขึ้นมาหลังจากที่ทรุดตัวแรงในช่วง 3 วันที่ผ่านมา และทางสหรัฐฯ ยืนยันจะไม่ล็อกดาวน์ด้วยแม้จะต้องเผชิญกับไวรัสโควิดสายพันธุ์โอไมครอน
อย่างไรก็ดีให้ติดตามการประชุมกลุ่มโอเปกพลัสในวันที่ 2 ธ.ค.นี้ และให้ติดตามเรื่องเพดานหนี้ของสหรัฐฯ
สำหรับแนวโน้มการลงทุนในวันพรุ่งนี้ (2 ธ.ค.) นายชัยยศ กล่าวว่า ตลาดฯมีโอกาสที่จะรีบาวด์ต่อได้หลังจากที่คลายความกังวลเรื่องไวรัสโควิดสายพันธุ์โอไมครอน พร้อมให้แนวรับ 1,580 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 6,353.56 ล้านบาท ปิดที่ 135.00 บาท เพิ่มขึ้น 3.00 บาท
AOT มูลค่าการซื้อขาย 2,484.21 ล้านบาท ปิดที่ 60.00 บาท เพิ่มขึ้น 0.25 บาท
ADVANC มูลค่าการซื้อขาย 2,414.50 ล้านบาท ปิดที่ 211.00 บาท เพิ่มขึ้น 5.00 บาท
SCB มูลค่าการซื้อขาย 2,396.50 ล้านบาท ปิดที่ 126.00 บาท เพิ่มขึ้น 4.00 บาท
PTT มูลค่าการซื้อขาย 2,344.00 ล้านบาท ปิดที่ 36.75 บาท เพิ่มขึ้น 1.25 บาท